WWF hervestig 200ste swartrenoster in Oos-Kaap
JY LEES NOU WWF hervestig 200ste swartrenoster in Oos-Kaap
Gebruik wildtoegewings ten volle, sê Minister
Een van die swartrenosters wat per helikopter vervoer is, word laat sak. Foto: Micky Wiswedel/WWF.
Die wêreldnatuurlewefonds (WWF) in Suid-Afrika se Black Rhino Range Expansion Project (BRREP) het onlangs 'n groot mylpaal bereik met die hervestiging van sy 200ste swartrenoster en daarmee saam die skep van nog 'n nuwe swartrenosterbevolking.
'n Groep swartrenosters is onlangs per helikopter en padlangs na hul nuwe tuiste in die Oos-Kaap, 'n reservaat van 14 000 ha, geneem. Private grondeienaars, die plaaslike gemeenskap en die provinsiale regering tree as die renosters se beskermhere op.
'n Deel van dié reservaat was landbougrond wat nou vir die projek by 'n gemeenskap van 25 families gehuur word.
Die BRREP se doel is om swartrenosters se aanteel aan te help. Sedert die projek in 2003 begin het, is 12 nuwe swartrenosterbevolkings begin en 90 swartrenosterkalfies in die projek se verskeie reservate gebore.
Dr. Jacques Flamand, BRREP-projekleier, sê die grootste voorrangsaak is dié diere se welstand en daarom word hulle steeds gemonitor. "Dit lyk sover of die hervestiging goed verloop het. Hulle is nog besig om die reservaat te verken en sommige lyk asof hulle daar begin tuis raak. Swartrenosters het gewoonlik 'n paar maande nodig voor hulle heeltemal gevestig is. Hulle het 'n wonderlike nuwe tuiste en ons hoop hulle sal 'n betekenisvolle bydrae tot bevolkingsgetalle lewer."
Mnr. Mlungisi Mvoko, LUR vir omgewingsake in die Oos-Kaap, sê die projek se nuwe reservaat kan 'n belangrike bewaringsprojek vir die provinsie word.
Mnr. Vuyani Daimani, uitvoerende hoof van die Oos-Kaapse parke en toerisme-agentskap, sê dit is belangrik dat dié nuwe bevolking reg bestuur word. Die agentskap sal alles in sy vermoë doen om te verseker dat dit bydra tot die groei van die swartrenosterbevolking.